Broj: 711-I-756-M-62/18-02-2

Zagreb, 18. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Darka Josipovića, zamjenika predsjednika Hrvatske regulatorne agencije za mrežne djelatnosti (u daljnjem tekstu: HAKOM)**, za davanjem mišljenja Povjerenstva, na 11. sjednici, održanoj 18. svibnja 2018.g., daje sljedeće:

**MIŠLJENJE**

1. **Nema zapreke da dužnosnik Darko Josipović, na temelju članka 13. stavka 3. ZSSI-a, za vrijeme obnašanja dužnosti zamjenika predsjednika HAKOM-a, putem obrta pruža poslove izobrazbe i stručnih usavršavanja te savjetovanja iz područja javne nabave. U slučaju postojanja bilo kakvih dvojbi radi li se u pojedinom slučaju o edukacijskoj djelatnosti ili ne, odnosno radi li se o obavljanju drugih poslova koji bi po intenzitetu ili trajanju mogli predstavljati druge poslove u smislu članka 13. stavka 2. ZSSI-a, dužnosnik je dužan zatražiti mišljenje Povjerenstva sukladno članku 6. stavku 1. ZSSI-a u vezi konkretnog posla.**
2. **Ukazuje se dužnosniku da na temelju članka 14. stavka 1. ZSSI-a, u vezi sa člankom 20. stavkom 3. ZSSI-a, za vrijeme obnašanja dužnosti i u razdoblju dvanaest mjeseci od dana prestanka obnašanja dužnosti ne može obavljati poslove upravljanja obrtom, pa je nužno isti obrt voditi putem poslovođe, koji je u radnom odnosu kod obrtnika u skladu sa Zakonom o obrtu („Narodne novine“, broj 143/13.).**

Obrazloženje

Zahtjev za davanjem mišljenja Povjerenstva podnio je dužnosnik Darko Josipović, zamjenik predsjednika HAKOM-a. U knjigama ulazne pošte zahtjev je zaprimljen 7. svibnja 2018.g. pod poslovnim brojem 711-U-1492-M-62/18-01-5, povodom kojeg se vodi predmet broj M-62/18.

Člankom 3. stavkom 2. ZSSI-a propisano je da se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Hrvatski sabor je na sjednici 27. travnja 2018.g. donio odluku o imenovanju Darka Josipovića zamjenikom predsjednika Vijeća HAKOM-a. Stoga je i Darko Josipović povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi kako je vlasnik obrta za poslovno savjetovanje koji je registriran za pružanje djelatnosti savjetovanja u vezi s poslovanjem i ostalim upravljanjem. Putem obrta dužnosnik pruža usluge izobrazbe i stručna usavršavanja te savjetovanja iz područja javne nabave. Dužnosnik navodi kako je završio specijalistički program izobrazbe u području javne nabave te je nositelj certifikata u području javne nabave. Ujedno je i certificirani trener u području javne nabave registriran pri Ministarstvu gospodarstva, poduzetništva i obrta te je završio više programa izobrazbe. Uz savjetovanje iz područja javne nabave dužnosnik sudjeluje kao autor članaka i predavač na redovotim usavršavanjima i specijalističkim programima izobrazbe u području javne nabave. Slijedom navedenog, dužnosnik traži mišljenje smije li nastaviti obavljati navedene poslove putem vlastitog obrta.

U prilogu zahtjeva dužnosnik je dostavio niz dokumenata iz kojih proizlaze reference koje je u zahtjevu naveo.

Člankom 13. stavkom 2. ZSSI propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Stavkom 3. istog članka propisano je da prethodno odobrenje Povjerenstva nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanje prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodne organizacija i udruženje.

Obavljanje poslova predavača u programima izobrazbe u području javne nabave nedvojbeno predstavlja obavljanje edukacijske djelatnosti za čije obavljanje nije potrebno prethodno odobrenje Povjerenstva. Povjerenstvo stoga daje mišljenje da odredbe ZSSI-a ne predstavljaju zapreku da dužnosnik Darko Josipović uz obnašanje dužnosti zamjenika predsjednika HAKOM-a obavlja poslove izobrazbe i stručnih usavršavanja te savjetovanja iz područja javne nabave, kao edukacijsku djelatnost u smislu članka 13. stavka 3. ZSSI-a

Međutim, Povjerenstvo ukazuje kako je predmetni zahtjev postavljen općenito, ne navodeći okolnosti pojedinog konkretnog posla izobrazbe. Stoga je i predmetno mišljenje Povjerenstva dano načelno, dok je sam dužnosnik dužan voditi računa o ograničenjima iz članka 13. u svakom pojedinom slučaju. Drugim riječima, dužnosnik je u slučaju postojanja bilo kakvih dvojbi radi li se u pojedinom slučaju o edukacijskoj djelatnosti ili ne, odnosno radi li se o obavljanju drugih poslova koji bi po intenzitetu ili trajanju mogli predstavljati druge poslove u smislu članka 13. stavka 2. ZSSI-a, dužnosnik je dužan zatražiti novo mišljenje Povjerenstva sukladno članku 6. stavku 1. ZSSI-a u, vezi tog konkretnog posla.

Povjerenstvo također ukazuje dužnosniku da je na temelju članka 13. stavka 4. obvezan Povjerenstvu u izvješćima o imovinskom stanju, redovito prijavljivati prihode koje ostvaruje obavljanjem drugih poslova uz obnašanje javne dužnosti, i to istekom godine u kojoj su ti prihodi nastali.

Nadalje, člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti, u smislu toga Zakona, trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17., počinju danom stupanja na dužnost i traju dvanaest mjeseci od dana prestanka obnašanja dužnosti.

U smislu članka 4. Zakona o obrtu („Narodne novine“, br. 143/13) obrtnik odnosno vlasnik obrta obavlja registriranu djelatnost, ali može koristiti rad drugih osoba. Člankom 28. Zakona o obrtu propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati Zakonom propisane uvjete. Vođenje obrta predstavlja poslove upravljanja poslovnim subjektom u smislu članka 14. stavka 1. ZSSI-a.

Slijedom navedenog, Povjerenstvo ističe da nema zapreke da dužnosnik istovremeno uz obnašanje javne dužnosti bude vlasnik obrta, ali na temelju članka 14. stavka 1. u vezi sa člankom 20. stavkom 3. ZSSI-a, za vrijeme obnašanja dužnosti i u razdoblju dvanaest mjeseci od dana prestanka obnašanja dužnosti dužnosnik ne može obavljati poslove upravljanja obrtom, već mora obrt voditi putem poslovođe koji je u radnom odnosu kod obrtnika, sukladno odredbama Zakona o obrtu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Darko Josipović, elektronička dostava
2. Objava na internetskoj stranici Povjerenstva
3. Pismohrana